Rokiškio rajono savivaldybės tarybai

**SPRENDIMO PROJEKTO ,, DĖL ŽEMĖS SKLYPO PRIPAŽINIMO BŪTINU VISUOMENĖS POREIKIAMS, JO ĮTRAUKIMO Į NEPRIVATIZUOTINŲ SKLYPŲ SĄRAŠĄ“ AIŠKINAMASIS RAŠTAS**

**Tarybos sprendimo projekto tikslas** – Sprendimo projekto rengimą paskatino Kalvių bendruomenės prašymas palikti žemės sklypą visuomenės poreikiams. Atsižvelgiant į tai, yra teikiamas Savivaldybės tarybos sprendimo projektas dėl žemės sklypo pripažinimo būtinu visuomenės poreikiams ir jo įtraukimo į neprivatizuotinų žemės sklypų sąrašą.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 16 straipsnio 4 dalis.

**Sprendimo projekto esmė.** 2019 m. sausio 7 d. gautas Kamajų seniūnijos Kalvių bendruomenės pirmininkės Stasės Gruoblienės prašymas. Kalvių kaimas neturi prieigų prie ežero. Iki arčiausiai esančio Dviragio ežero yra apie 3–4 km. 2015 metais Kalvių kaimo bendruomenė savo lėšomis išsikasė (išvalė, pagilino, nes tarybiniais metais tai buvo priešgaisrinis vandens telkinys, kuris per ilgą laiką užpelkėjo ir užaugo krūmais) 0,25 ha dydžio tvenkinį, o 2016 metais bendruomenė teikė paraišką „Kalvių kaimo bendruomenės stiprinimas“ LR Socialinės apsaugos ir darbo ministerijai. Gautomis lėšomis buvo sutvarkyta tvenkinio teritorija (išlyginta žemė, apsėta žole, įrengta lauko tinklinio aikštelė, pastatyta persirengimo kabina, pabaigta įrengti pavėsinė, židinys, įsigyti suolai, stalas). Prie tvenkinio žemė yra privati, bet Kalvių kaimo bendruomenė ilgalaike panaudos sutartimi išsinuomojo 0,40 ha žemės iš Gintaro Kepalo. Bendruomenės lėšomis tvenkinyje pastatytas metalinės konstrukcijos tiltas. Sutvarkius viešąją erdvę, atsirado galimybė labiau suaktyvinti kaimo gyventojų ir atvykstančių svečių laisvalaikį.

**Galimos pasekmės, priėmus siūlomą tarybos sprendimo projektą:**

**teigiamos** – palikus Kalvių kaime tvenkinį visuomenės reikmėms, bus išspręsta kaimo gyventojų vasaros metu laisva prieiga prie vandens, gyventojai galės maudytis neišvykdami iš savo kaimo teritorijos, o viešoje erdvėje, aplink tvenkinį bus rengiamos įvairios šventės: Užgavėnių, Joninių, rudens derliaus, sporto ir kt.

**neigiamos** –nėra.

**Finansavimo šaltiniai ir lėšų poreikis.**

Pripažinus žemės sklypą būtinu visuomenės poreikiams, sklypas būtų formuojamas rengiant žemės sklypų formavimo ir pertvarkymo projektą arba atitinkamos kadastro vietovės žemės reformos žemėtvarkos projektų papildymą, arba žemės sklypų planą, kuris prilyginamas žemės reformos žemėtvarkos projektams. Kitu etapu būtų atliekami suformuoto žemės sklypo kadastriniai matavimai, sklypai registruojami VĮ Registrų centre. Visi šie darbai iš Savivaldybės biudžeto pareikalaus lėšų.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Kamajų seniūnijos seniūnė Laimutė Vilimavičienė